**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 30.09.2018, ora 08.00 – 01.10.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 01.10.2018, ora 7.00**

**RÂURI**

**Debitele au fost, în general, staţionare,** exceptând cursurile mijlocii şi inferioare ale Sucevei, Moldovei şi Bistriţei, unde au fost în creștere prin propagare.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Vedea, Moldova, pe cursul inferior al Argeșului, cursul mijlociu și inferior al Buzăului, cursul superior al Trotuşului, cursurile mijlocii ale Siretului şi Prutului, pe unii afluenţi ai Oltului mijlociu şi inferior şi pe unele râuri din Dobrogea și mai mici (10-30% din mediile multianuale lunare) pe râurile din bazinele hidrografice: Moravița și Bârlad.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în general staţionare,** exceptând cursurile inferioare ale Sucevei, Moldovei şi Bistriţei, unde vor fi în creștere prin propagare.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară** (secţiunea Baziaş) în intervalul 30.09.2018-01.10.2018, **a fost în creştere, având valoarea de 2300 m3/s**, sub mediile multianuale ale lunii **septembrie (3800 m3/s) şi octombrie (3850 m3/s).**

În aval de Porţile de Fier debitele au fost relativ staţionare pe pe sectoarele Gruia – Calafat şi Zimnicea – Tulcea şi în uşoară creştere pe sectorul Bechet – Tr. Măgurele.

**Debitul la intrarea în ţară** (secţiunea Baziaş) **va fi** staţionar **(2300 m3/s).**

În aval de Porţile de Fier debitele vor fi relativ staționare.

**2.** **Situaţia meteorologică în intervalul 30.09.2018, ora 08.00 –01.10.2018, ora 06.00**

**În ţară,** vremea s-a răcit față de ziua precedentă, devenind răcoroasă pentru această dată, chiar rece în Oltenia și, parțial, în Transilvania. Cerul a fost mai mult senin în nordul teritoriului și variabil în rest, cu înnorări mai accentuate în regiunile sudice, mai ales în prima parte a zilei și din nou noaptea. Ploi slabe, trecătoare, s-au semnalat pe arii restrânse în nordul Olteniei și cu totul izolat în Banat, Muntenia, Dobrogea și zona de munte (Parâng și Semenic). Vântul a suflat slab și moderat, cu ușoare intensificări în regiunile sudice și în Carpații de Curbură, iar spre sfârșitul intervalului în sudul Banatului. Temperaturile maxime s-au încadrat între 11 grade la Polovragi și Câmpulung și 20 de grade la Gurahonț, Ploiești, Galați, Brăila, Hârșova și Cernavodă, iar la ora 06.00 se înregistrau valori termice cuprinse între -3 grade la Miercurea Ciuc și 18 grade la Mangalia. Spre sfârșitul intervalului a fost ceață în depresiunile Carpaților Orientali, iar în Maramureș, nordul Moldovei și estul Transilvaniei s-a format brumă.

**La Bucureşti,** vremea s-a răcit față de ziua precedentă, devenind răcoroasă pentru această dată. Cerul a fost variabil, cu înnorări în prima parte a zilei și în a doua parte a nopții. Vântul a suflat în general moderat ziua și slab noaptea. Temperatura maximă a fost de 18 grade la Afumați și 19 grade la Filaret și Băneasa, iar la ora 06.00 se înregistrau 9 grade la Băneasa, 10 grade la Afumați și 11 grade la Filaret*.*

**3. Prognoza meteorologică în intervalul 01.10.2018, ora 08.00 –02.10.2018, ora 08.00**

**În ţară,** în jumătatea de sud-est a țării, valorile termice diurne se vor situa sub mediile multianuale, cerul va fi mai mult noros și temporar va ploua, pe arii extinse în Dobrogea și Muntenia, local în Moldova și Oltenia și izolat în rest. Cantitățile de apă vor depăși pe arii restrânse 10...15 l/mp, iar spre seară și noaptea, cel mai probabil în Dobrogea și sudul Munteniei, izolat se pot totaliza 30...35 l/mp. În restul teritoriului, înnorările vor fi temporare și numai izolat va ploua slab. Vântul va sufla slab și moderat, cu unele intensificări în sudul Banatului, pe litoral și în zona montană înaltă. Temperaturile maxime se vor încadra între 14 și 22 de grade, cu cele mai ridicate valori în vestul teritoriului, iar minimele se vor situa, în general, între 4 și 14 grade. Izolat, dimineața și noaptea va fi ceață.

**La Bucureşti,** vremea va fi în general închisă și temporar va ploua, iar cantitățile de apă estimate vor fi în jur de 10...15 l/mp. Vântul va sufla slab și moderat. Temperatura maximă se va situa sub media multianuală, respectiv o valoare de 17...18 grade, iar cea minimă va fi de 10...12 grade.

***I. CALITATEA APELOR***

**1.1. Pe fluviul Dunărea**

Nu au fost semnalate evenimente deosebite.

**1.2. Pe râurile interioare**

Nu au fost semnalate evenimente deosebite.

**1.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

**1. În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 27.09.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**2. În domeniul solului şi vegetaţiei**

 **GNM CJ Constanţa** informează despre **producerea unui incendiu la un grajd de animale (stână) şi fân, la ieşire din satul Dunăreni, judeţul Constanţa, la data de 29.09.2018, ora 19.40. Deasemenea au fost cuprinse de foc 10 ha de vegetaţie uscată, în focare**. Cauza probabilă: ţigară aprinsă. Reprezentanţii ISU Dobrogea au intervenit operativ iar incendiul a fost lichidat în data de 29.09.2018, ora 22:55. Animalele au fost evacuate din adăpost în timp util şi nu au fost afectate de incendiu.

**GNM CJ Constanta** informează despre producerea următoarelor incendii de vegetaţie în data de 30.09.18:

**-** la ora 10:45 în localitatea Agigea, str. Nicolae Titulescu. Suprafaţa afectată a fost de 8000mp. S-a intervenit de către ISU Dobrogea cu mijloace specifice pentru stingerea incendiului, la ora 11.35;

**-** în localitatea Palazu Mic. Suprafaţa afectată a fost de 5000mp. S-a intervenit de către ISU Dobrogea cu mijloace specifice pentru stingerea incendiului;

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 29.09.2018 - 30.09.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE